लंदन। बिना किसी कोच की मदद से खुद ही सीखकर लंदन मैराथन जीतने वाले धावक जोश ग्रिफिथ को विश्व चैंपियनशिप के लिये ब्रिटेन की राष्ट्रीय टीम में जगह दी गयी है। खुद की मेहनत और लगन से सीखकर ग्रिफिथ ने रविवार को हुई लंदन मैराथन में दो घंटे 14 मिनट 49 सेकेंड का समय लेकर जीत दर्ज की थी और वह इस रेस में सबसे तेज ब्रिटिश धावक भी बने थे। ग्रिफिथ को उनके इस प्रदर्शन के बाद ब्रिटेन की विश्व चैंपियनशिप टीम में शामिल किया गया है। इस बीच महिलाओं की मैराथन रिकार्डधारी पॉला रेडक्लिफ ने कहा है कि ग्रिफिथ को कोई भी कोच ढूंढने की जल्दबाजी नहीं करनी चाहिये क्योंकि वह बिना कोच ही काफी अच्छा कर रहे हैं। रेडक्लिफ पूर्व ओलंपियन और महिलाओं में दो घंटे 15 मिनट और 25 सेंकेंड के साथ विश्व रिकार्डधारी हैं। उन्होंने ग्रिफिथ को सलाह देते हुये कहा मैं चाहूंगी कि वह कोच रखने के मामले में जल्दबाजी न करें क्योंकि अभी वह अच्छा कर रहे हैं। रेडक्लिफ ने कहा जब आप बड़ी उपलब्धि दर्ज करते हैं तो दबाव बढ़ जाता है ऐसे में उन्हें अभी आगे की तैयारी करनी चाहिये और ज्यादा दबाव नहीं लेना चाहिये। ग्रिफिथ वेल्स राष्ट्रमंडल खेलों के लिये भी क्वालीफाई कर चुके हैं और लंदन में अगस्त में होने वाली विश्व चैंपियनशिप की तैयारियों के लिये ब्रिटेन के एथलेटिक्स अभ्यास शिविर में हिस्सा लेंगे।